Skopje/Ochrid 8. augusta (TASR) - Po optimistických vyjadreniach z Ochridu, kde politickí lídri Macedóncov a etnických Albáncov viac ako týždeň rokujú o urovnaní bezpečnostnej krízy, dnes mierové rozhovory dostali vážny úder, ktorý viac ako kedykoľvek za uplynulých šesť mesiacov priblížil bývalú juhoslovanskú republiku k občianskej vojne.
Namiesto možného uzavretia dohody o balíku reforiem na zlepšenie postavenia albánskej menšiny sa dnes z rozhovorov stiahla najväčšia macedónska strana, Vnútorná macedónska revolučná organizácia - Demokratická strana macedónskej národnej jednoty (VMRO-DPMNE), premiéra Ljubča Georgievského, ktorá týmto krokom reagovala na zabitie desiatich vojakov albánskymi vzbúrencami.
O tom, či sa za rokovací stôl vráti, VMRO-DPMNE - jej členom je aj prezident Boris Trajkovski - rozhodne po zasadaní národnej bezpečnostnej rady, ktoré v Ochride zvolali na 17.00 h SELČ. "Po dnešnom incidente sme sa rozhodli dočasne prerušiť účasť na rozhovoroch. Konečné rozhodnutie o ďalšom postupe bude závisieť od výsledkov stretnutia bezpečnostnej rady," oznámil hovorca strany Georgi Trendafilov. "Je ilúziou participovať na dialógu, keď zomierajú macedónski vojaci, keď sú unášaní civilisti a keď máme boje v Tetove," dodal.
Zasadanie bezpečnostnej rady zvolali po tom, čo pri rannom útoku UCK proti armádnemu konvoju na diaľnici medzi Skopje a Tetovom zahynulo desať vojakov. Ide o doteraz najväčšie množstvo príslušníkov bezpečnostných síl zabitých pri jednom útoku vzbúrencov. K incidentu došlo pri dedine Grupčin, asi 30 kilometrov západne od metropoly. Armáda do oblasti vyslala posily a podľa svedkov nasadila aj bojové vrtuľníky. Prestrelky trvali do neskorých popoludňajších hodín.
Podľa niektorých predpokladov útok môže byť odvetou za zabitie piatich a zatknutie rovnakého počtu etnických Albáncov, ku ktorému došlo v utorok pri policajnej razii v Skopje. Podľa vlády išlo o príslušníkov UCK, ktorí pripravovali teroristický útok v hlavnom meste.
Na rovnakej diaľnici došlo aj k ďalšiemu incidentu, keď albánski povstalci pri dedine Želino (asi osem kilometrov východne od Tetova) uniesli piatich stavebných robotníkov, štyroch Macedóncov a jedného Róma. Podľa macedónskych policajných zdrojov únoscovia zajatcov previezli do úkrytu, kde ich mučili - okrem iného im nožmi na telá vyrezali skratku UCK. Robotníkov neskôr prepustili. Všetkých následne hospitalizovali v Kumanove.
Mimoriadne vážna je situácia aj v samotnom Tetove, v centre ktorého prepukli pouličné boje. Podľa svedkov južná časť mesta, kde sa nachádza aj macedónske sídlisko, padla do rúk rebelov. Muži v uniformách UCK údajne prehľadávajú domy a na ceste smerom na Gostivar (25 kilometrov južne) vytvorili kontrolné stanovište, na ktorom prehľadávajú autá opúšťajúce mesto.
Macedónske ministerstvo vnútra vyhlásilo zákaz vychádzania v meste Prilep (80 kilometrov južne od Skopje), odkiaľ pochádza väčšina zabitých vojakov. Opatrenie je v platnosti od 21.00 h do 05.00 h a má zabrániť prepuknutiu protialbánskych násilností, ku ktorým došlo po podobných udalostiach v Bitole.
Najnovšie násilnosti odsúdili západní sprostredkovatelia, ktorí sa zúčastňujú na ochridských rokovaniach. "Odsudzujeme všetky násilné činy a vyzývame všetky strany, aby sa zdržali porušovania prímeria. Teraz je najdôležitejšie rýchle zavŕšenie politickej diskusie pod patronátom prezidenta Trajkovského," uvádza sa v spoločnom vyhlásení Francoisa Léotarda (EÚ) a Jamesa Pardewa (USA). Podľa emisárov je podpísanie mierovej dohody imperatívom pre stabilizovanie politickej situácii v Macedónsku a kľúčovou podmienkou pre rozmiestnenie jednotiek NATO, ktoré majú pomôcť pri procese odzbrojovania UCK.
Útok UCK na vojenský konvoj rozhodne odsúdila aj aliancia, podľa ktorej ide o krok proti záujmom celej krajiny. "NATO s najväčším dôrazom odsudzuje útok na konvoj macedónskej armády a následnú smrť veľkého počtu vojakov, ku ktorému došlo dnes ráno," vyhlásil v Bruseli hovorca aliancie Yves Brodeur.
Americký prezident George Bush vyzval na obnovenie macedónskych mierových rokovaní a upustenie od násilností. Počas dovolenky v texaskom meste Waco Bush pred novinármi vyhlásil, že situácia medzi macedónskymi a albánskymi stranami je "veľmi znepokojujúca".